El Complex Educatiu de Tarragona acull cada curs escolar en règim de residència l'alumnat matriculat que resideix habitualment allunyat del Complex.
Atès que el servei d'allotjament prestat a la residència del Complex Educatiu de Tarragona no és d'obligada recepció per part de les persones interessades i, d'altra banda, es tracta d'un servei que alhora es presta pel sector privat, és convenient l'establiment d'una prestació econòmica a càrrec dels estudiants que n'utilitzen el servei.
Per això, d'acord amb el que estableix el Capítol III del Títol I del Text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, a proposta de la Direcció General de Centres Públics, i d'acord amb els informes favorables de la Intervenció Delegada i de l'Assessoria Jurídica del Departament d'Economia i Coneixement,
Es crea el preu públic per la utilització del servei d'allotjament prestat a la residència del Complex Educatiu de Tarragona, en les diverses modalitats que s'hi estableixen:
Allotjament en pensió completa de dilluns a diumenge durant tot el curs acadèmic.
Allotjament en pensió completa de dilluns a divendres durant tot el curs acadèmic.
Allotjament en pensió completa d'ús esporàdic.
Suplement per habitació individual.
Es fixen, a partir del curs acadèmic 2012-2013, els següents imports per a les diverses modalitats del preu públic creat a l'article 1:
Allotjament en pensió completa de dilluns a diumenge durant tot el curs acadèmic: 3.988 euros/curs.
Allotjament en pensió completa de dilluns a divendres durant tot el curs acadèmic: 3.070 euros/curs.
Allotjament en pensió completa d'ús esporàdic: 27,40 euros/dia
Suplement per habitació individual: 300 euros/curs.
El preu públic és exigible en iniciar-se la prestació del servei.
Les persones interessades poden optar entre satisfer l'import del preu públic mitjançant un pagament únic, o bé mitjançant pagament fraccionat.
El pagament fraccionat es du a terme de la manera que s'hi indica, en funció de cada modalitat d'allotjament:
Allotjament en pensió completa de dilluns a diumenge durant tot el curs acadèmic:
16% de l'import en el moment de la formalització del contracte.
42% de l'import abans del 5 d'octubre de l'any acadèmic.
42% de l'import abans del 5 de gener de l'any acadèmic.
Allotjament en pensió completa de dilluns a divendres durant tot el curs acadèmic:
22% de l'import en el moment de la formalització del contracte.
39% de l'import abans del 5 d'octubre de l'any acadèmic.
39% de l'import abans del 5 de gener de l'any acadèmic.
Suplement per habitació individual:
35% de l'import durant el mes de setembre del curs acadèmic.
35% de l'import durant el mes d'octubre del curs acadèmic.
30% de l'import durant el mes de novembre del curs acadèmic.
Per poder gaudir de la prestació del servei, la persona interessada ha d'estar al corrent de cadascun dels pagaments.
A les persones que utilitzin el servei de residència li són aplicables, amb la justificació documental prèvia, les exempcions i bonificacions següents:
Persones membres de famílies nombroses de categoria especial.
Persones que tinguin reconegut oficialment un grau de minusvalidesa igual o superior al 33%.
Les persones membres de famílies nombroses de categoria general i les persones membres de famílies monoparentals, tenen una bonificació del 50%.
Les persones que es trobin entre els llindars de renda familiar que tot seguit s'indiquen, tenen una bonificació del 50%, el 75% o el 90% del preu públic, d'acord amb el que s'hi estableix:
Nivell de renda familiar situat entre el 10% i el 25% del salari mínim interprofessional, la bonificació és del 90%.
Nivell de renda familiar situat entre el 25% i el 40% del salari mínim interprofessional, la bonificació és del 75 %.
Nivell de renda situat entre el 40% i el 50% del salari mínim interprofessional, la bonificació és del 50%.
Als efectes d'aquestes bonificacions, es calcula la renda familiar per l'agregació de les rendes corresponents a l'exercici econòmic anterior al curs acadèmic, de cadascun dels membres computables de la família que obtingui ingressos de qualsevol naturalesa, i es divideix pel nombre de membres que la integren.
Són membres computables el pare i la mare, si escau el/la tutor/a o persona encarregada de la guarda i protecció del menor, el sol·licitant, els germans solters menors de vint-i-cinc anys i que convisquin en el domicili familiar a 31 de desembre de l'any anterior al curs acadèmic o els de més edat, quan es tracti de persones amb discapacitat física, psíquica o sensorial, així com els ascendents dels pares que justifiquin la seva residència al mateix domicili que els anteriors amb el certificat municipal corresponent.
En el cas que els sol·licitants constitueixin unitats familiars independents, també es consideren membres computables el/la cònjuge o, en el seu cas, la persona a la qual es trobi unida per anàloga relació, així com els/les fills/filles, si escau.
En el cas de divorci o separació legal dels pares, no es considera membre computable aquell que no convisqui amb el sol·licitant de la bonificació.
No obstant això, té la consideració de membre computable, si escau, el nou cònjuge o persona unida per anàloga relació, la renda de la qual s'inclourà dins del còmput de la renda familiar.
En els casos en què el sol·licitant al·legui la seva emancipació o independència familiar i econòmica, sigui quin sigui el seu estat civil, ha d'acreditar fefaentment que disposa de mitjans econòmics propis suficients que permetin l'esmentada independència.
En cas contrari, s'entendrà no provada la independència.
4.3 La proposta de reconeixement d'aquestes exempcions i bonificacions la fa la persona responsable de la Gerència del Complex Educatiu, en el moment en quèla persona interessada n'acrediti documentalment la situació.
El/la director/a dels Serveis Territorials a Tarragona, d'acord amb la documentació aportada, resol i notifica la resolució als interessats per mitjà de la persona responsable de la Gerència.
Contra les resolucions del/de la director/a dels Serveis Territorials relatives a la concessió o denegació de bonificacions es podrà interposar, en el termini d'un mes a comptar des de l'endemà de la notificació de la resolució esmentada, recurs d'alçada davant del director general de Centres Públics, d'acord amb el que disposa l'article 76 de la Llei 26/2010, de 3 d'agost, de règim jurídic i de procediment de les administracions públiques de Catalunya, i els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Barcelona, 16 de juliol de 2012